Stiefpa skuldig aan verkragting; ma wil dogter nie glo nieArgieffoto Kol. Jay Naicker, KwaZulu-Natalse polisiewoordvoerder, het gesê die 39-jarige man is Donderdag in die Verulam-landdroshof tot 24 jaar tronkstraf gevonnis. Die man se 18-jarige stiefdogter het vroeg in 2013 aan familielede vertel dat haar stiefpa haar aangerand en herhaaldelik verkrag het toe haar ma nie tuis was nie. Die meisie het glo haar tannies van die verkragting vertel wat op hul beurt haar ma vertel het. Die ma het in die teenwoordigheid van die stiefpa die meisie oor die beweerde verkragting uitgevra en haar bewerings as leuens uitgemaak, het Naicker gesê. “Alhoewel die slagoffer se ma haar bewerings verwerp het, het haar oom ingegryp en die saak by die polisie aangemeld. ŉ Saak van verkragting is by die Phoenix-polisiestasie aanhangig gemaak,” het hy gesê. Die meisie is daarna vir mediese toetse geneem. Lt.genl. Mmamonnye Ngobeni, provinsiale polisiekommissaris, het die vonnis verwelkom. “Seksuele oortreders kruip oral weg en is soms selfs mense wat ons ken in ons eie huishoudings. Ek doen ŉ beroep op gemeenskappe om veral na ons kinders om te sien omdat hulle kwesbaar is vir seksuele mishandeling,” het sy gesê.